166 עיתונאים מחזיקים בהיתרי עיון • קבוצת "ידיעות אחרונות" מחזיקה במספר ההיתרים הגדול ביותר, בחדשות 12 הרבה פחות • בעלי היתר רבים בתקשורת המקומית, המגזרית והעצמאית • וגם ב"אולפן הפתוח" של תומכי נתניהו שני בעלי היתרים • אלו העיתונאים והגופים שקיבלו היתר לעיין בתיקים משפטיים
לעיתונאי קבוצת ידיעות-אחרונות, שבראשה עומד המו"ל הנאשם בשוחד ארנון (נוני) מוזס, היו בשנה החולפת יותר היתרי עיון לתיקי בתי-המשפט מאשר כל קבוצת תקשורת אחרת בישראל, כך עולה מנתונים שקיבלה לאחרונה עמותת הצלחה במענה לבקשת חופש מידע. לקראת סוף העשור הראשון של המאה ה-21 השיקה הרשות השופטת את מערכת נט-המשפט, מערכת המאפשרת לנהל תיקים משפטיים באופן מקוון. במסגרת זו העניקה הנהלת בתי-המשפט לעיתונאים היתרי עיון כלליים, המאפשרים להם לעיין בכתבי טענות, פרוטוקולים ובקשות המוגשות לבתי-המשפט השונים ועולים למערכת נט-המשפט. היתרי העיון אינם מאפשרים עיון בהליכים המתקיימים בבתי-משפט לענייני משפחה או בהליכים החסויים מסיבות אחרות כגון צווי איסור פרסום או החלטת שופט על דיון בדלתיים סגורות. ישנם היתרי עיון כללים, וכאלה המוגבלים בהגבלות שונות. למשל, לפי איזור או תיק מסוים. היתר אחר הוא כזה המקנה זכות לקבל עיון בתיקים לפי בקשה פרטנית. רשימת מקבלי ההיתרים נחשפה בעקבות בקשת חופש מידע שהגישה עמותת הצלחה, באמצעות עו"ד אלעד מן (עד לאחרונה יו"ר עמותת "העין השביעית"). מתשובת הנהלת בתי-המשפט עולה כי בשנת 2022 היו ל-166 עיתונאים היתרי עיון, 24 מתוכם עובדים בקבוצת ידיעות-אחרונות. 11 עיתונאים ברשת המקומונים ידיעות-תקשורת, שמונה עיתונאים של אתר ynet, שלושה מ"כלכליסט" ושני עיתונאים שעובדים ביומון "ידיעות אחרונות". חלק מהעיתונאים בקבוצה מחזיקים בהיתר עיון כללי לכל בתי-המשפט בישראל וחלקם לאזור מסוים שאותו הם מסקרים. בקבוצת "הארץ"-"דה מרקר" היו בשנה החולפת 16 עיתונאים בעלי היתר עיון, 13 ב"הארץ" ושלושה ב"דה מרקר". ב"ישראל היום" היו עשרה עיתונאים עם היתרי עיון ושלושה בעיתון האח "מקור ראשון". לחדשות 13 ולערוץ רשת 13 היו עשרה עיתונאים בעלי היתר עיון (לא כולל בעלי היתר עיון בתוכניות המשודרות בערוץ על-ידי חברות הפקה חיצוניות), בתאגיד השידור הישראלי על כלל אגפיו שמונה, ב"וואלה" שבעה, בגלי-צה"ל שישה, בקבוצת האתרים "שקוף", "העין השביעית" ו"המקום הכי חם בגיהנום", שהתאחדו לאחרונה, היו בשנת 2022 חמישה עיתונאים בעלי היתר עיון. גם בחדשות 12, כלי התקשורת הפופולרי והמשפיע ביותר במדינה, היו בשנה האחרונה חמישה עיתונאים בעלי היתר עיון למערכת נט-המשפט. לערוץ 14 עיתונאי אחד המחזיק בהיתר עיון, גלעד צוויק. כלי תקשורת נוספים מהתקשורת המרכזית המחזיקים בהיתר עיון הם "גלובס" עם שני בעלי היתר עיון; ה"גרוזלם פוסט", "The times of israel" ו"זמן ישראל", ואתר one, לכל אחד מכלי התקשורת היתר עיון אחד. גם ל"ניו יורק טיימס" כתבת, מירה נובק, המחזיקה בהיתר עיון. בנוסף מחזיקים בהיתרי עיון כלי-תקשורת מקומיים: "אונו ניוז" (המחזיק בשני היתרי עיון), "מגדלור ניוז", "בקיצור", "אשדוד נט", "מידע 8", "חי פה", "רחובות ניוז", רדיו קול-רגע ו"כל העיר". ברשימת היתרי העיון נציגות נכבדה גם לכלי תקשורת מגזריים: "הקול היהודי", רדיו קול-רגע, "א-שמס", "א-נאס", "בחדרי חרדים", "לדעת", "כל אל ערב", "כיפה", ערוץ 7 ועיתון הפלג הירושלמי "הפלס" (המחזיק בשני היתרי עיון). בעלי היתר עיון ישנם גם במערכות של תוכניות הטלוויזיה "הצינור", "זמן אמת" (עם שלושה היתרי עיון), "המקור", "המתחזים", "פשע אמיתי" ו"עובדה"; ובאתרים "דבר" (של הסתדרות העובדים הכללית, חמישה מחזיקי היתר עיון), "פוסטה" (חמישה היתרים), "שיחה מקומית", "כתב פלילי", "השומרים", "קנאביס" ו-News1. לא רק למוזס, גם לרה"מ בנימין נתניהו, הנאשם הנוסף בעסקת השוחד של "תיק 2000", נוכחות ברשימת מקבלי היתר העיון. נתניהו אינו מחזיק בבעלותו כלי תקשורת, אולם ברשימת מקבלי ההיתר שני עיתונאים מנאמניו, המסקרים את משפטו הפלילי במסגרת "האולפן הפתוח" של עו"ד כנרת בראשי: אלי ציפורי ואבי וייס (המפעיל את אתר טלקום ניוז). לציפורי היתר עיון ארצי, ולוייס היתר עיון לתיק אחד בלבד – תיק משפט המו"לים. בנוסף לעיתונאים בעלי היתר עיון, ישנם עוד 113 היתרי עיון שניתנו בשנה האחרונה לארגונים שונים. מתוכם, 70 היתרים הוענקו לאנשי הסנגוריה הציבורית, עשר לרשות התחרות, חמש לצוות לדה-פליליזציה במשרד המשפטים, ארבעה לרשות הפטנטים במשרד המשפטים, ארבעה נוספים לרשות ניירות ערך, והיתר לעמותות, ארגונים וגופים אקדמיים. לעיון ברשימות בעלי היתר עיון כללי להורדת הקובץ (XLSX, 24KB) להורדת הקובץ (XLSX, 12KB)